2004 m. FIDE pasaulio šachmatų čempionatas

2004 m. FIDE pasaulio šachmatų čempionatas – tai FIDE organizuotos trumpųjų mačų, žaidžiamų vieno minuso sistema. varžybos. Jose buvo išaiškintas 2004 m. FIDE pasaulio šachmatų čempionas.

Varžybos vyko 2004 m. birželio 18–liepos 13 d. Tripolyje. Iki pusfinalio buvo žaidžiami dviejų partijų mikromačai, pusfinalyje – keturių partijų, o finale – šešių. Lygiųjų atveju, mačo nugalėtojas buvo išaiškinamas, žaidžiant greitųjų šachmatų partijas. 

Finaliniame šešių partijų mače susitiko Maiklas Adamsas ir Rustamas Kasimdžanovas. 
Nugalėjo Rustamas Kasimdžanovas. – 4½ : 3½ ir tapo FIDE pasaulio čempionu.

Varžybų vieta 

Kai 2004 m. FIDE pasaulio čempionato vykdymo vieta buvo pasirinkta Libijos sostinė Tripolis, iš oficialių asmenų garsių protestų nebuvo, tačiau buvo nemažai iš žaidėjų pusės. Reguliarūs žmogaus teisių pažeidinėjimai, teroristiniai grasinimai, taip pat draudimas atvykti į šalį Izraelio piliečiams, darė žaidimo vietos pasirinkimą mažų mažiausiai keistu. Bet be Libijos, kuri pasiūlė 1,5 milijono JAV dolerių prizinį fondą, kitų pasirinkimų FIDE neturėjo.

Dalyviai

Dalyvių atrankos tvarka 
Sutinkamai su 2003–2004 m. FIDE pasaulio čempionato nuostatais
dalyviai buvo atrenkami sekančia tvarka:

a) pasaulio čempionas, ir  pasaulio čempionato pusfinalininkai:
V. Ivančiukas,  V. Anandas,  R. Ponomariovas ir  P. Svidleris;

b) 2002 m. pasaulio jaunimo čempionato nugalėtojas - l. Aronianas

c) 20 žaidėjų turinčių geriausius vidutinius reitingus apskaičiuotus pagal 2002 m. liepos 1 d. ir 2003 m. sausio mėn. sąrašus;

d) 90 dalyvių iš 2002–2003 m. žemynų čempionatų arba zoninių turnyrų;

e) devyni FIDE prezidento parinkti dalyviai;

f) keturi organizatorių parinkti žaidėjai.

Atsarginiai žaidėjai

Atsisakiusieji dalyvauti 

Prezidentas Muamaras Gadafis pažadėjo visiems šachmatininkams, iš kokios šalies jie bebūtų, suteikti čempionato laikotarpiu Libijos vizas. Tačiau tai nepalengvino situacijos. Solidarizuodamiesi su Izraelio žaidėjais B. Gelfandu, E. Sutovskiu ir I. Smirinu, nuo dalyvavimo čempionate atsisakė amerikiečiai B. Gulko, A. A. Šabalovas ir A. Oniščiukas, be to, juos pasekė V. Anandas, A. Chalifmanas ir P. Svidleris. 

Kaip jau tapo įprasta, nedalyvavo G. Kasparovas, bei V. Kramnikas ir P. Leko, kurie ruošėsi tarpusavio mačui. Nebuvo ir R. Ponomariovo, kuriam nebuvo suteikta galimybė žaisti mačą su G. Kasparovu – tad čempionas, protestuodamas, atsisakė dalyvauti turnyre Tripolyje.

Jie buvo pakeisti žaidėjais iš atsarginių sąrašo.

Galutinis žaidėjų sąrašas 

Šį sąrašą FIDE pateikė 2004 m. gegužės 24 d.
Tačiau, atsisakius dalyvauti B. Gulko, A. Šabalovui ir A. Oniščiukui jis dar kartą buvo pakeistas. Jame buvo tik 3 iš 10-ies pasaulyje geriausią reitingą turinčių žaidėjų.

Reglamentas

Žaidimo sąlygos 
Iki pusfinalio buvo žaidžiami – dviejų, pusfinalyje – keturių, o finale – šešių klasikinių partijų mačai. Pasibaigus mačui lygiosiomis, nugalėtojo nustatymui tą pačią dieną, buvo žaidžiami greitųjų partijų mačai ir žaibo partijos.

Poros buvo sudaromos pagal principą: pirmasis dalyvis iš žaidėjų sąrašo žaidžia su paskutiniu sąraše, antrasis su priešpaskutiniu ir t. t.

Nugalėtojo nustatymas 

Mikromačo nugalėtojas tas, kas surenka 1½ taško, žaidžiant dvi partijas, 2½ – 4-ias, ir 4½ – 8-ias partijas.
Jei kažkurioje dvikovoje – lygu, tai dėl spalvos traukiami burtai ir žaidžiamos dvi papildomos partijos greitaisiais šachmatais (kiekvienam po 25 min. + 10 sek. po kievieno ėjimo. Jei po šių partijų vėl lygu – dvi žaibo partijos (po 5 min. + 10 sek. po kiekvieno ėjimo) ir jei dar vis lygu žaidžiama „staigios mirties“ (Armagedonas) viena žaibo partija, kurioje baltieji gauna 6 min, o juodieji – 5 min, bet baltieji turi laimėti, lygiųjų atveju į sekantį ratą patenka juodaisiais Armagedoną žaidęs dalyvis.

Laiko kontrolė 

Laikas galvojimui lyginant su praėjusiu FIDE pasaulio čempionatu buvo truputi pailgintas. Visuose pagrindiniuose mačuose laiko kontrolė buvo vienoda: pirmiesiems 40 ėjimų – 90 min., o likusiems – 15 min. + 30 sek po kiekvieno ėjimo.

Čempionato eiga

Favoritai 

Nepaisant to, kad iki tol atkrentamųjų mačų turnyruose nebuvo daug pasiekęs, po masinių pasitraukimų iš turnyro, favoritu buvo Veselinas Topalovas, turėjęs 5-ąjį reitingą pasaulyje.
Pretendentų į pergalę eilėje buvo V. Ivančiukas, M. Adamsas, A. Griščiukas, taip pat R. Kasimdžanovas, N. Šortas, T. Radžabovas.

Pirmųjų trijų ratų rezultatai

Pirmas ratas 

Pirmojo rato partijos buvo žaidžiamos birželio 19–20 d. Kai mače lygu, buvo žaidžiamos greitosios partijos birželio 2-os vakare. 

Neatvykus į pirmą ratą A. Morozevičiui, V. Milovui, J. Šulmanui ir J. Hjartarsonui, jų varžovams buvo įskaitytos pergalės.

Pasirinkta turnyre varžovų parinkimo tvarka: pirmasis žaidėjas sąraše žaidžia su paskutiniu, antrasis su priešpaskutiniu ir t. t. rimtų netikėtumų pirmuose ratuose nežadėjo. Vienintelis pirmojo rato rezultatas, kuris galėjo nustebinti K. Sasikiriano pralaimėjimas 0 : 2 L. Kricui.

Antras ratas 

Antrojo rato partijos buvo žaidžiamos birželio 21 – 22 d. Kai mače lygu, buvo žaidžiamos greitosios partijos birželio 22-os vakare.

Netikėtai antrame rate su turnyru atsisveikino N. Šortas, kai 120 ėjime, bandydamas prieš M. Krasenkovą realizuoti kokybės persvarą, „pakišo“ bokštą…

Trečias ratas 

Trečiojo rato partijos buvo žaidžiamos birželio 23 – 24 d. Kai mače lygu, buvo žaidžiamos greitosios partijos birželio 24-os vakare.

Trečiajame rate iškrito V. Ivančiukas. Jį įveikė R. Kasimdžanovas: po dviejų lygiųjų pagrindiniame mače, žaisdamas 1-ąją greitąją partiją V. Ivančiukas netikėtai praradęs atidumą, lygioje vietoje atidavė pėstininką ir po šešių ėjimų, padėtyje, kurioje daugumas žaidėjų dar būtų tesę žaidimą, pasidavė.

Aštuntfinalis 
 
Aštunfinalyje visi favoritai žengė į ketvirtfinalį. L.-D. Nisipeanu nusileido puikiai įsižaidusiam A. Kharlovui. Buvęs G. Kasparovo pagalbininkas, pajutęs žaidimą, iki tol jau buvo įveikęs R. Dautovą, I. Sokolovą ir R. Lytu. Mačo nugalėtojas sprendėsi, žaidžiant Armagedono partiją A. Kharlovas nugalėjo ir ketvirtfinalyje žaidė su V. Topalovu.

Tačiau A. Kharlovui parakas parakinėje buvo pasibaigęs ir jis V. Topalovui nebepasipriešino – 0 : 2, kaip ir kiti iki tol žaidę su bulgaru T. Abelialas, A. Delčevas bei Z. Kožulis. Vienintelis, kuris sugebėjo atimti pustaškį iš V. Topalovo buvo S. Movsesianas ½ : 1½.

Kitose ketvirtfinalio porose M. Adamsas įtikinamai atsirevanšavo V. Akopianui 1½ : ½ už 1999 m. pusfinalį. R. Kasimdžanovas žaisdamas greitaisiais įveikė A. Griščiuką 2 : 0. O septyniolikmetis T. Radžabovas, žaidžiant Armagedoną (auksinės lygiosios juodaisiais), sugebėjo įveikti atkaklųjį L. Domingesą.

Pirmasis finalininku tapo M. Adamsas. 1-oje partijoje T. Radžabovas paaukojo pėstininką, bet nesugebėjo suregsti nei atakos, nei atgauti pėstininko. Jis tris kartus bandė pasiekti mače persilaužimą, bet M. Adamsas laikėsi kaip uola – 2½ : 1½.

Antruoju finalistu tapo R. Kasimdžanovas. Jis sugebėjo sustabdyti V. Topalovo atakas. Darė viską, kad mačo likimas sprestusi, žaidžiant greitąsias partijas. R. Kasimdžanovo planas save pateisino: išsikrovęs klasikinėse partijose bulgaras abi greitąsias pralaimėjo. Tad bendras rezultatas 4 : 2! uzbeko naudai.

Finalinis mačas 
Kas nugalės finale niekas nesiėmė, tuo labiau, kad pagal išankstinį susitarimą šiame mače R. Kasimdžanovo padėjėju buvo V. Topalovas.

M. Adamsas, žaidęs 1-ąją partiją baltaisiais problemų varžovui nesukėlė – lygiosios 18-ame ėjime. Na o R. Kasimdžanovas nedelsė. Antrojoje partijoje po debiuto, gavęs baigmę su stabilia persvara, pasiekė pergalę.

Anglas į tai atsakė aiškiu ir stipriu žaidimu 3-ioje partijoje: pradžioje laimėjęs pėstininką, supaprastino padėtį ir realizavo persvarą. Rezultatas tapo lygus 1½ : 1½.

Bet sekančioje partijoje R. Kasimdžanovas vėl išeina į priekį. Ilgoje strateginėje kovoje privertė varžovą nervuotis. M. Adamsas kažkodėl paukojo kokybę ir nebegalėjo susidoroti su iškilusiais sunkumais…

M. Adamso garbei reikia paminėti, kad sekančioj partijoje sugebėjo antrą kartą išlyginti mačo rezultatą! Uzbekų didmeistris nesusidorojo su debiutiniais sunkumais ir pateko į ataką ir pasidavė neišvengiamo mato akivaizdoje. Rezultatas dar kartą tapo lygus – 2½ : 2½.

Po tokių sukrėtimų 6-oje partijoje abu varžovai buvo išsekę ir jų padėties ant lentos vertinimas ne kartą keitėsi į priešingą. Po debiuto M. Adamsas buvo beveik išlyginęs padėtį, bet nepastebėjo subtilaus manevro ir liko be pėstininko. Lentoje buvo įvairialaukiai rikiai, kas tebeturint valdoves leido baltiesiems žaisti visoje lentoje. Jie pasiekė aiškią persvarą, bet 41 ėjime R. Kasimdžanovas daro neįtikėtiną klaidą! Dabar M. Adamsui lieka rasti vieną tikslų ėjimą ir jis laimėtų partiją bei mačą. Bet pavargęs Maiklas nepastebėjo šios galimybės ir paaukojęs rikį forsavo amžiną šachą. Mačas baigėsi lygiosiomis 3 : 3 todėl čempionas turėjo paaiškėti žaidžiant greitąsias partijas.

Žaidžiant pirmąją greitąją partiją M. Adamsas buvo įgijęs didžiulę persvarą, bet jos ne tik nerealizavo, bet, iššvaistęs persvarą, sunkiai suvokiamu būdu apyligėje baigmėje pralaimėjo. Lygiąsias 2-je greitojoje partijoje R. Kasimdžanovas pasiekė nesunkiai ir tapo FIDE pasaulio šachmatų čempionu.

Lietuvos šachmatininkų dalyvavimas 
Čempionate dalyvavo ir Lietuvos didmeistris Šarūnas Šulskis (2570). Į pasaulio čempionatą jis pateko iš 2003 m. Europos čempionato vykusio Silivri (Turkija), kur užėmė 7-ą vietą. Pirmajame rate susitiko su Lenkijos didmeistriu Bartolomieju Maceju (2633) ir jį įveikęs 1½–½, pateko į antrąjį ratą. Jame susitiko su Rusijos didmeistru Konstantinu Sakajevu (2665) ir pralaimėjęs 0 :2 į trečią ratą nepateko.

Šaltiniai

Nuorodos 
 2004 m. FIDE pasaulio čempionato mačų partijos
  Šachmatų čempionai

Libijos sporto varžybos